*Tandori Dezső*

**Nagy gombfocikönyv**

(részletek)

A Lánchíd utca egyik toronyházának tetőteraszán különös társaság ült együtt. Talán még sosem látott ilyen különös társaságot a vízivárosi alkonyat. Mert alkonyodott már; pedig az egészen rendkívüli tanácskozás kora délelőtt kezdődött. És még mindig nem ért véget.

Coutinho kapitány a terasz korlátjához ballagott. Nézte a fényeket a Dunán. A gesztenyefák sűrű lombját. Brazíliára gondolt, és elhúzta a száját. Ott engem most épp menesztenek, állapította meg. Mert a csapat nem jutott a döntőbe a Mundialon, meg aztán valami bíráló megjegyzést is tettem. De itt… ezek a medvék azt ígérik, hogy teljesen sportszerű lesz a szervezés. Minden mérkőzést ugyanazon a pályán bonyolítanak le, Brandstifter műasztalos készítményén, a 140 centiméter hosszú, 99 centiméter széles Tandor-pályán, az Old Tandoron. Hihetetlen ajánlat. Vajon a többiek mit gondolnak a dologról? Coutinho kapitány a tanácskozás rövid fagylaltszünetében a korlát mellől megpróbált végignézni társain. Nem volt ez könnyű; sokan voltak. A nemzetközi labdarúgóélet kiváló edzői közül, aki csak tehette, elfogadta a vízivárosi medvék meghívását. Ilyesmi még nem volt, amióta világ a világ!

\*\*\*

A tanácskozás legforróbb pillanatait a televízió is közvetítette.

A színes készülékek képernyőin jól látszott, hogy a medve mesteredző, aki a szünet után átvette a szót, lila mellényt és skót kockás, piros-zöld-barna-fehér színű sálat visel.

– Kedves barátaim, nagyszerű érzés, hogy én tarthatom ezt a záróbeszédet… Bocsánat, az a nagyszerű érzés, hogy itt vagyunk együtt. És végre megegyeztünk. Abban, amit barátom, Minyutti felügyelő az én ötletem alapján javasolt… Bocsánat, amit a vízivárosi medvék, madarak és más gombfociszerető lények közös javaslata alapján tolmácsoltunk önöknek. Boldogok vagyunk, hogy szerény elképzeléseinket támogatják. És az Old Tandor stadionban, majd a nemsokára elkészülő Sparrow Center, vagyis a Verébközpont pályáján megrendezésre kerülhet, vízivárosi gombokkal, az Angol Liga I. és II. osztályának küzdelemsorozata, továbbá az Angol Gombfocikupa. Miért gondoltunk angol csapatokra? Magyarország labdarúgói kétszer is nagyszerű győzelmet arattak Anglia legjobb tizenegye felett, győztünk 6:3 és 7:1 arányban. Ez régen volt, sajnos. De a két ország labdarúgását épp ezek a régi szálak fűzik össze. Sajnáljuk, hogy Anglia nem lehetett ott a Mundialon…

Itt Bearzot kapitány, akinek csapata a selejtezők során Angliát a továbbjutástól elütötte, behúzta a nyakát. Pontosan úgy, mint amikor Bettega a harmadik gólhelyzetet hagyta ki az NSZK ellen…

– …Régi elhatározásunk – folytatta Dömi –, hagy a hazai gombfociélet fellendítése érdekében mi, vízivárosi medvék, élünkön Minyutti felügyelővel és a többiekkel, bebizonyítjuk: lehet színvonalas bajnokságokat rendezni a Duna-parton is. Ehhez nyújtott segítségüket szívből köszönjük.

\*\*\*

Coutinho kapitány végképp döntött: elfogadja a meghívást! Vállalja valamelyik második ligás klub edzéseinek vezetését. Ugyanígy gondolkodhattak a többiek is: Bearzot, Happel, Ericsson. Vállaljuk. Megpróbálunk felhozni egy-két második ligás csapatot az első ligába. De most ezeket a gondolataikat félretették, mert tudták: Minyutti felügyelő hamarosan ismerteti a részleteket. A szakbizottságok munkájának eredményét.

A főtitkár így zárta beszédét:

– És elmondhatjuk, hogy keresésünk eredménnyel járt. Találtunk is egy időmilliomost, az egykori jeles gombozó, Minyutti felügyelő személyében. Hadd ismertessem pályafutásának néhány részletét: 1952-ben, tizennégy éves korában a Nyaralók–Falusiak meccsen öt méterről a távolban legelésző birkanyájat találja el a kapu helyett, így kimarad a Nyaralók első nagy gólhelyzete, Minyutti felügyelő önzetlenül a lecserélését kéri. Ezek után a Vízivárosban kergeti a labdát. Majd kizárólag a gombfocinak él. Megszervezi a Vízivárosban a bolgár, a francia, az uruguayi, a lengyel és a svájci bajnokságot. Részt vesz a Duna-part gombfocibajnokságaiban is. Sokszoros tornagyőztes. A Duna-part Bajnokság döntője előtt, ahová csoportjából nagy fölénnyel jutott be, egyetemi vizsgája miatt visszalép. Ettől fogva amatőrként űzi a pompás játékot. Medvéivel, akiket részben gyerekkori játékainak dobozából szed elő, részben újabb barátaiként üdvözölhet, megszeretteti a labdarúgás nézését és a gombozást. Így jutunk el a mai szép alkonyig: így ülünk mindnyájan együtt!

\*\*\*

„Minden nagy nap véget ér” – mondja a medveközmondás. És van egy ilyen mondás is: „A legnagyobb napnak is van hajnala.”

Másnap kora hajnalban talpon volt a szervezők bizottsága. És talpon voltak csaknem mind a medvék, madarak, mind-mind, akikre a bajnokságban fontos szerep várt. Minyutti felügyelő alig tudott telefonhoz jutni néha, mindig lógtak a kagylón. Alakultak a csapatok! Egyre-másra jöttek a válaszok: „Vállalom! Boldogan!”

Néhányan ezt sürgönyözték: „Ingyen is!”

De hát tudjuk, hogyan van ez. A nagy Johan Cruyff tíz mérkőzést kötött le jótékony célra, vagyis ingyen.

A vízivárosi gombfocibajnokság ebből a szempontból „amatőr” alapokon készülődött. A világ legnagyszerűbb hivatásos játékosai közül jöttek ide több százan, hogy…

Dehogy kell erre külön válasz! A gombfoci varázsa, mondta Minyutti felügyelő. És sóhajtva gondolt vissza azokra a boldog évekre, amikor az iskola mellett egyéb gondja se volt, mint… gombozni meg focizni.

Most… Mennyi gond! Fel kell szaladnom a nemzetközi szaktekintélyekhez is a Grand Veréb Szállóba, a Vén Medve Hotelba. Még jó, hogy Kevin Keegan Alfa Romeója a rendelkezésemre áll! A Hamburg labdarúgója közölte Minyutti felügyelővel, hogy mindenben a segítségére lesz. „Azt még nem tudom – mondta Keegan –, melyik klub ajánlatát fogadom el, de feltétlenül vízivárosi edző keze alatt szeretnék dolgozni.” Így mondta: dolgozni. Tudta, hogy a vízivárosi gombfocitornán csak az állhatja meg a helyét, aki szorgalmas!